АдрыщI ныджэм дэту зыкъэзылъытэжым Iэр хуэсшия къудейуэ аращ, мыдрыщI къызэпрысшыну
Къармэ Iэсият и тхылъыщIэм теухуауэ
УщыIэщ — Ужейкъым — Зыпшыхьыжакъым хьэлыгъуанэу! Уэ усакIуэшхуэу укъэслъытауэ, лъэтеувэ пхузощI-ри, пхуэзгъэфэща лъагапIэм лъэ быдэкIэ щыув, щыгъагъэ, дыщэплъ-дыщэхуу зэрылъэлъ усыгъэ къэгъэщI.
КЪАРМЭ Iэсият умыцIыхуххэуи, и усэхэм уеджэну «хэтIысхьи», нэгъэсауэ зэрыадыгэр, бзэм зэрыхуэшэрыуэр занщIэу хьэкъ пщохъу. И псэр здынэсам уэри узэрыхуишэфыр гъэщIэгъуэныщэщ. Унэсмэ, и усэ Iуфэм деж усакIуэм и гъусэу ущотIысэхри, гупсэхуу зыбогъэпсэху. И IэдакъэщIэкIхэм гъуазэ хуэхъуа гупсысэхэмкIэ дэнэ нэс уимышами, си Iуэхущ хэбгъуатэмэ зы псалъэ бгъунлъа. Хъарзынэкъэ-тIэ пшэщIа уи гупсысэр уи бзэм и къупхъэм ибгъэзагъэу, ар зыхуэптха уи лъэпкъэгъухэми гузэгъэгъуэ ептыну!
Зызумысыжынщи, тхылъым уеджэху куэдрэ къыпхуохуэ, псым тес къазым хуэдэу, усэм «ущыдесых», умыщIэххэу мывэшхуэми ущыжьэхихьэ. УблэсыкIын хьисэпкIэ дэбдзыхрэ — усэм и купщIэм утрихауэ бжы! АрщхьэкIэ а мывэу къыпщыхъуа псалъэ мыцIыхум и мыхьэнэр тхылъым и кIэм къыщыбогъуэтыж. УкъэувыIэу ар зыгурумыгъаIуэмэ, усакIуэм къыбжиIэну зыхуейм ублихагъэххэщ, дыщэ кIанэ цIыкIу и уасэ усэм кIэрыхуащи, ар псэншэ къыпщыхъуми, зи ягъэжыр уэращ.
Зи усэр адыгэбзэ хэплъыхьакIэ къуа Iэсият а бзэр и сабиигъуэм къыздрихауэ хэлъщ и лъым, и акъылуи ирогупсысэ, и гупсысэр ирегъэщIэращIэ. АбыкIэ и лэжьыгъэхэм ящетIэгъэф адыгэ фащэ, игу хуэмызагъэмэ гухьэр дахэкIэ егъэщIэрэщIэж, арэзы зытехъуар дыщэ уагъэ пщэхъукIэ уи пащхьэ кърешэф.
ЯгъэIу языныкъуэ еджагъэжьхэм хъурылъхухэм я къэухьым бзылъхугъэм ейр мащIэу къыкIэрыхуу. Пэжи-пцIыи?! УсакIуэхэм къахуех уэгьийр сщIэркъым пшэкIухьым щIезгъэщхьыр. А къэхъугъэр дахэми, пIалъэкIэщ щыплъагъур. АтIэ, Iэсият а уэгьийм гупсысэ мышкIуру къыхуихьу хъуар ебз, еIулIэ, едыжри, зы бзыхьэхуи къыдэмыхуэу усэ Iэрамэу егъэтIылъыж. Мы цIыхубзыр хуейкъым гъуэгуи гъуси (усакIуэхэм я щIасэщ я закъуэну!). Апхуэдэу щытми, закъуэныгъэр щIагъуэ?!
СыкъэфщIмэ хуит, сыхуейт Къармэхэ я пхъур езгъэпщэну и усэ-гупсысэкIэ нэщIысахэмкIэ усакIуэшхуэу слъытэ, адэжь щIыналъэм зи псэр хэлъ Бещтокъуэ Хьэбас. А зэзгъэщхьитIым хъэтI зырыз яIэжми, лъэпкъым я гум хуилъым и инагъымрэ ар къызэраIуэтэф я бзэм и шэрыуагъымрэ папщIэ зэбгъурыбгъэувэну къалэжьу къызолъытэ. Си гугъэщ бахъсэныпс зэфар зэнзэныпсу зи хьэлэл Хьэбас балъкъыпс ефа Iэсият зытримыгъэгусэну, езы Къармэм хуэзгъэфэща увыпIэр тIэкIу езгъэлеиIуауэ къыщыхъуу зыкъысхуримытIэну.
Сэри усакIуэу сабж, сатыр зызогъэкIуфри. Сыт си усакIуэ сэ, Iэсият елъытауэ, и Iэпэр субыду утыку исшэну сыхуит къысщыхъужыну?! Ауэ сэ ар пщэрылъ къысхуэзыщIа тхьэмадэм и псалъэкIэ адрыщI ныджэм дэту зыкъэзылъытэжым Iэр хуэсшия къудейуэ аращ, мыдрыщI къызэпрысшыну. Си щтаучымкIэ Къармэ Iэсият и вагъуэр пызгъэнэну дзыхь къысхуищIами, ХьэфIыцIэ Мухьэмэд ар къыIэщIэсхыфынкъым. Бжы, Iэсият, щтаучыр тхьэмадэм IэщIэслъхьэжауи, нурыбэ ухъу абы пхупигъэна уи вагъуэр!
Си гуапэщ, Iэсият, адыгэ лъэпкъ усыгъэм и псынащхьэр куэдрэ зыхъумэну уи усэхэр вагъуэбэ зэрыбыну къытхуэблэну!
ПХЫТIЫКI Юрэ.
